पिथौरागढ़ शहर इसी नाम के जिले का जिला मुख्यालय भी है. 1960 से पहले पिथौरागढ़ एक तहसील था और यह अल्मोड़ा जिले का ही हिस्सा था. 24 फरवरी 1960 को इसे जिला बनाया गया. पिथौरागढ़ को पहले सोरघाटी के नाम से जाना जाता था. सोर का शाब्दिक अर्थ सरोवर है और माना जाता है कि पहले इस घाटी में सात सरोवर थे. लेकिन धीरे-धीरे सभी सरोवरों का पानी सूख गया और यहां पर एक पठारी भूमि का जन्म हुआ. यहां की भूमि के पठारी होने के कारण ही इस जगह का मौजूदा नाम पिथौरागढ़ पड़ा. लेकिन अध‍िकांश लोगों का यह भी मानना है कि यहां राय पिथौरा की राजधानी थी और उन्हीं के नाम पर इस जगह का नामकरण हुआ है. राय पिथौरा ने नेपाल (गोरखाओं) से कई बार टक्कर ली थी और यही राजा पृथ्वीशाह के नाम से भी प्रसिद्ध हुए. पिथौरागढ़ सड़क मार्ग से देशभर से जुड़ा हुआ है. हालांकि पिथौरागढ़ जाने के लिए नजदीकी पंतनगर एयरपोर्ट जिला मुख्यालय से 249 किमी दूर है. नजदीकी रेलवे स्टेशन टनकपुर 151 किमी और काठगोदाम रेलवे स्टेशन 212 किमी दूर है. पिथौरागढ़ सीमान्त जिला है, इसलिए यहां के कुछ इलाकों में जाने के लिए परमिट की जरूरत होती है. जिलाध‍िकारी से परमिट लेने के बाद ही सीमांत इलाकों में जा सकते हैं.